Aplicació pressupostària i import
Normes mínimes de qualitat per a les accions del Programa TLN Mobilicat
El Programa Operatiu d'Ocupació Juvenil 2014-2020 es desenvolupa en el marc del Fons Social Europeu (FSE) per al període 2014-2020 amb l'objectiu de dotar d'instruments la Iniciativa d'ocupació juvenil i posar en marxa els sistemes de Garantia Juvenil, amb la finalitat de lluitar contra la desocupació entre les persones joves.
La Iniciativa d'ocupació juvenil està destinada a persones joves que no treballen i tampoc estudien ni reben formació i que resideixen en les regions elegibles (on els índexs de desocupació juvenil de 2012 eren superiors al 25%).
La Garantia Juvenil és un ampli model d'acció que té com a principi bàsic assessorar la igualtat d'oportunitats per a les persones joves en el mercat de treball.
Des de la Comissió Europea s'ha instat els països a actuar i comprometre's a donar suport a aquest col·lectiu a partir de la Garantia Juvenil i assignar un finançament extraordinari que se suma al finançament del Pla operatiu del Fons Social Europeu 2014-2020.
El Programa TLN Mobilicat s'emmarca dins les iniciatives de noves o segones oportunitats recomanades des de la Unió Europea i es dirigeix a les persones majors d'edat i menors de 30 anys, o bé amb el màxim d'edat que legalment es determini, inscrites al Sistema nacional de Garantia Juvenil; i també dins l'Acord de Govern de 26 de maig de 2015, pel qual s'aprova el Programa d'ocupació juvenil a Catalunya, Garantia Juvenil 2014-2020 i el Pla d'actuació per al 2015, i l'Acord de Govern pel qual es crea el Programa interdepartamental de noves oportunitats per a joves.
L'objectiu general del Programa TLN Mobilicat és facilitar la inserció laboral estable per mitjà de la millora del perfil professional i de les competències personals clau.
L'objectiu específic és que aquestes persones joves que no treballen, ni estudien rebin una oferta d'ocupació de qualitat, de formació, o realitzin un període de pràctiques en un termini de quatre mesos després d'haver acabat l'educació formal o d'haver quedat en situació de desocupació.
El Departament d'Empresa i Ocupació, en el marc d'aquesta Ordre, impulsa la línia de subvencions del Programa TLN Mobilicat que s'adreça a les persones joves que per circumstàncies diverses no han finalitzat estudis postobligatoris, o no han disposat encara de la seva primera oportunitat i experiència laboral, i necessiten acompanyament per a un procés d'orientació i una experiència pràctica d'aprenentatge personal i professional, per dirigir les seves trajectòries professional i vital amb èxit.
Mitjançant el Programa TLN Mobilicat es donarà suport a les entitats de titularitat pública o privada sense ànim de lucre que disposin de projectes que facilitin als joves la construcció d'un itinerari personalitzat i eficient entre l'aprenentatge i l'ocupació.
El Programa TLN Mobilicat oferirà serveis d'orientació i capacitació lingüística i intercultural als participants, com a elements previs i preparatoris per a l'adquisició d'experiència laboral pràctica en un país de la Unió Europea.
Un cop superada la fase de preparació i la capacitació es realitzarà un període de pràctiques professionals no remunerades en països de la Unió Europea.
La combinació d'eines metodològiques formatives i d'experiències pràctiques en el món laboral en un procés en què l'acompanyament continuat dels participants garanteix la màxima eficàcia de l'actuació fa possible l'emergència d'actituds i capacitats envers les persones joves participants, que afavoriran la seva inserció en el món laboral o, en cas que sigui necessari, el seu retorn al món educatiu formal per finalitzar accions anteriors inacabades, o per continuar la capacitació amb accions especialitzades.
Atès el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L 347/320, de 20.12.2013);
Atès el Reglament (UE) núm. 1304/2013 del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) núm. 1081/2006 del Consell (DOUE L 347/470, de 20.12.2013);
Atès el Reglament Delegat (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L 138/5, de 13.5.2014);
Atès el Reglament d'execució (UE) núm. 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament (UE) núm. 1303/2013 del Parlament Europeu i del Consell, relatives a les modalitats de transferència i gestió de les contribucions del Programa, la presentació d'informació sobre els instruments financers, les característiques tècniques de les mesures d'informació i comunicació de les operacions i el sistema per al registre i l'emmagatzemen de les dades (DOUE L 223/7, de 29.7.2014);
Ateses les bases per a l'Estratègia d'ocupació juvenil a Catalunya per al període 2014-2020, aprovades pel Govern el 9 de setembre de 2014;
Atès l'Acord de Govern de 21 de juliol de 2015, d'aprovació de la despesa pluriennal;
Atès el Pla nacional d'implantació de la Garantia Juvenil, que determina que amb l'objectiu d'implementar els sistemes de Garantia Juvenil Espanya posarà en marxa un Programa operatiu d'ocupació juvenil (POEJ) en el marc del Fons Social Europeu per al període de programació 2014-2020;
Atesa la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, que regula les bases del sistema nacional de Garantia Juvenil i el procediment d'inscripció, entre altres mesures relatiu al Programa operatiu d'ocupació juvenil 2014-2020, núm. CCI2014ES05M90P001, del Fons Social Europeu;
Atès el Programa operatiu d'ocupació juvenil 2014-2020, núm. CCI2014ES05M90P001, del Fons Social Europeu;
Atesa la Llei 2/2015, de l'11 de març, de pressupostos de la Generalitat de Catalunya per al 2015;
Vist que per a una aplicació coordinada d'aquesta línia d'actuació els membres europeus de la xarxa TLN Mobility van definir la convocatòria comuna europea, publicada al web http://www.tln-mobility.eu/en/home/home.html el dia 14 de setembre de 2014;
Vist que aquestes bases els són aplicables el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i del Reglament que la desenvolupa, aprovat pel Reial decret 887/2006, de 21 de juliol;
Atès l'Acord GOV/76/2015, de 26 de maig, pel qual s'aproven el Programa d'ocupació juvenil a Catalunya, Garantia Juvenil 2014-2020 i el Pla d'actuació per al 2015.
Vistos els informes de l'Àrea Jurídica d'Ocupació i Relacions Laborals del Departament d'Empresa i Ocupació i de la Intervenció Delegada; i en ús de les facultats que em són conferides; d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989);
1.1 Aprovar les bases reguladores de les subvencions destinades al Programa TLN Mobilicat que regiran els procediments de concessió d'ajuts per a projectes de mobilitat transnacional, adreçades a un grup objectiu format per joves inscrits al Programa de Garantia Juvenil, per a la realització de pràctiques formatives no remunerades en entitats o empreses, públiques o privades, d'estats membres de la Unió Europea, i procedir a la seva convocatòria per a l'any 2015 amb càrrec al Programa operatiu d'ocupació juvenil.
1.2 El procediment de concessió de les actuacions subvencionades és el de concurrència competitiva.
2.1 L'import màxim destinat a la concessió d'aquestes subvencions programat al pressupost del Departament d'Empresa i Ocupació és de 500.000,00 euros amb càrrec a la partida pressupostària IU0801 FIUOCUJUV D/482000100/331 per a l'any 2015, i de 500.000,00 euros amb càrrec a la partida pressupostària IU0801 FIUOCUPJUV D/482000100/331 per a l'any 2016; té doncs caràcter de crèdit pluriennal per als anys 2015 i 2016.
2.2 La programació de les anualitats es podrà modificar segons el desenvolupament i les necessitats del Programa TLN Mobilicat, amb l'autorització prèvia del Govern.
2.3 Aquests imports es podran ampliar mitjançant una resolució del director o directora de Relacions Laborals i Qualitat en el Treball.
2.4 Les accions en les quals participin persones joves inscrites al Registre de la Garantia Juvenil previstes en aquesta Ordre podran ser elegibles mitjançant el Programa operatiu d'ocupació juvenil cofinançat per la Iniciativa d'ocupació juvenil i l'Fons Social Europeu per al període 2014-2020, en el marc de l'Eix Prioritari 5 relatiu a la integració sostenible al mercat de treball dels joves desocupats, que no participen en activitats d'educació ni formació, en el context de la Garantia Juvenil, amb una taxa de cofinançament del 91,89%.
2.5 L'atorgament de les subvencions està supeditat a la possibilitat de reducció parcial o total de la subvenció, abans no es dicti la resolució definitiva d'atorgament, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
3.1 El termini general de presentació de les sol·licituds serà de 15 dies naturals comptats des de l'endemà de la publicació d'aquesta Ordre al Diari Oficial de la Generalitat de Catalunya.
En cas que el darrer dia de termini sigui inhàbil, el termini s'entendrà prorrogat fins al primer dia hàbil següent.
La presentació de la sol·licitud implica l'acceptació de les bases.
Les còpies dels documents tindran la mateixa validesa i eficàcia que els seus originals, sempre que existeixi constància de la seva autenticitat.
3.2 Les sol·licituds s'han de presentar als llocs i pels mitjans als quals fa referència la base 6 de l'annex 1 d'aquesta Ordre.
L'òrgan competent per dictar la resolució, el termini per a la finalització del procediment, el mitjà de notificació i el règim de recursos l'estableix la base 9 de l'annex 1 d'aquesta Ordre.
La data d'inici dels projectes no pot ser en cap cas posterior al 31 de desembre de 2015.
L'acte que acreditarà davant l'Administració l'inici del projecte és la signatura i el lliurament de l'acceptació expressa de l'atorgament.
El període d'execució dels projectes finalitza el 30 de juliol de 2016, y el projecte es considera finalitzat quan finalitza l'estada de l'últim flux d'enviament previst.
El període per a la presentació del compte de justificació del projecte (justificació tècnica i econòmica) finalitza, com a màxim, el 30 de setembre de 2016.
El Departament d'Empresa i Ocupació durà a terme un estudi d'impacte sobre els resultats derivats de les subvencions a les quals sigui d'aplicació aquesta Ordre i d'acord amb els objectius previstos.
L'objecte d'aquestes bases és regular la concessió de les subvencions del Programa TLN Mobilicat per a persones majors d'edat i menors de 30 anys inscrites al sistema nacional de Garantia Juvenil i inscrites també com a demandants d'ocupació no ocupats al Servei d'Ocupació de Catalunya, amb estudis d'especialització de grau mitjà o superior abandonats prematurament o acabats però sense experiència laboral en l'àmbit de l'especialitat, i que necessiten acompanyament per a un procés de reflexió i orientació i una experiència pràctica d'aprenentatge personal i professional per dirigir les seves trajectòries professional i vital amb èxit.
A aquests efectes no es tindrà en consideració una experiència laboral inferior a tres mesos.
L'objectiu específic és facilitar la inserció laboral de les persones participants mitjançant un itinerari personalitzat d'acompanyament i suport, amb aprenentatge pràctic i formatiu a l'estranger, a partir dels seus interessos, motivacions i preparació per tal de facilitar la seva inserció en el món laboral amb expectatives d'ocupació de qualitat.
En el marc del Programa TLN Mobilicat es treballaran les potencialitats de la persona participant mitjançant actuacions de tutoria, d'orientació, d'informació sobre les expectatives del mercat laboral i de formació pràctica ajustades a les necessitats de cada persona.
Entitats beneficiàries de la subvenció
Entitats de titularitat pública o privada sense afany de lucre amb seu permanent a Catalunya i residència fiscal en territori espanyol, i que hagin dut a terme amb anterioritat accions de mobilitat transnacional.
2.2 Requisits per obtenir la condició d'entitat beneficiària de la subvenció
a) Donar ocupació, almenys, a un 2% de treballadors/ores amb discapacitat sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor de treballadors amb discapacitat, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
c) No trobar-se en cap de les circumstàncies que impedeixen adquirir la condició de beneficiari que preveu l'article 13 de la Llei 38/2003, general de subvencions (BOE núm. 276, de 18.11.2003).
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a eradicar la violència masclista.
e) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
f) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost, o, si han estat sancionades, hagin aplicat les mesures correctores previstes i abonat les quantitats requerides per aquest concepte.
g) Complir les obligacions i no incórrer en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
h) Acreditar que disposen d'un sistema d'organització i de gestió de la prevenció d'acord amb la Llei 31/1995, de prevenció de riscos laborals; amb el Reial decret 39/1997, d'1 de gener, pel qual s'aprova el Reglament dels serveis de prevenció; així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
En el cas de les empreses de més de 250 treballadors/ores, s'haurà d'elaborar i aplicar amb caràcter obligatori un pla d'igualtat, d'acord amb el que estableix a l'article 36 de la Llei 7/2015, de 21 de juliol, d'igualtat efectiva de dones i homes (DOGC núm. 6919, de 23.7.2015).
j) Complir qualsevol altra obligació legal o reglamentària que pugui afectar-les.
k) En cas que les entitats beneficiàries siguin associacions, cal haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
l) En cas que els beneficiaris siguin entitats sense ànim de lucre, cal estar inscrites en el registre corresponent.
m) Acreditar experiència prèvia en direcció i gestió de programes de mobilitat transnacional.
n) En cas que les entitats beneficiàries siguin fundacions, cal haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i haver complert el deure de presentar els comptes anuals davant el protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
o) El compliment d'aquests requisits s'acreditarà d'acord amb el que estableix la base 6 d'aquest annex.
Persones destinataries (participants) i requisits mínims per accedir al Programa TLN Mobilicat
Són les persones majors d'edat i menors de 30 anys inscrites al sistema nacional de Garantia Juvenil i inscrites també com a demandants d'ocupació no ocupats al Servei d'Ocupació de Catalunya, amb estudis d'especialització de grau mitjà o superior abandonats prematurament o acabats però sense experiència laboral en l'àmbit de l'especialitat.
Les persones que conformen el col·lectiu destinatari del Programa TLN Mobilicat, tot i tenir les competències bàsiques adquirides, presenten mancances formatives i necessiten acompanyament i experiència laboral en l'àmbit de l'especialitat per facilitar el seu procés de retorn o ingrés al món del treball.
4.1 Els conceptes de despesa s'agrupen en les línies, que es concreten en el punt 4.7 d'aquesta base, segons el sistema de justificació que se li aplica, i s'especifiquen al punt 5.2 de la base 5.
4.3 Caldrà haver executat i justificat, com a mínim, la despesa corresponent al 25% dels participants pels que s'ha atorgat el projecte objecte de l'ajut per poder considerar complert l'objectiu i la finalitat del mateix.
Si es compleix la despesa mínima però el cost final efectiu de l'activitat és inferior al cost inicialment pressupostat, s'ha de reduir en la mateixa proporció la quantia de l'ajut.
4.4 Els criteris que es tindran en compte per determinar la quantia de les subvencions són el cost del projecte i les disponibilitats pressupostàries.
4.5 En cap cas l'import dels ajuts concedits pot ser d'una quantia que superi el cost de l'activitat que ha de desenvolupar l'entitat beneficiària.
4.6 L'atorgament d'aquestes subvencions està supeditat a la possibilitat de reducció parcial o total de la subvenció, abans no es dicti la resolució definitiva de concessió, com a conseqüència de les restriccions que es derivin del compliment dels objectius d'estabilitat pressupostària i sostenibilitat financera.
4.7 Taules per al càlcul de la subvenció:
Taula 1: Costos relacionats amb el suport pedagògic als participants en el país d'origen
Costos relacionats amb el suport pedagògic als participants en el país d'origen
Elaboració del Pla d'execució de l'acord de col·laboració
100% de les despeses realitzades fins a un màxim de 5.000,00 €
Taula 2: Despeses de viatge de les persones beneficiàries (participants)
Despeses de viatge dels participants
Taula 3: Despeses d'allotjament i manutenció dels participants
Despeses d'allotjament i manutenció dels participants
Taula 4: Cost de l'organització d'acolliment al país de destinació
Cost de l'organització d'acolliment al país de destinació
Import (tarifa diària en euros)
Taula 5: Despeses de viatge del tutor o tutora acompanyant
Despeses de viatge del tutor o tutora acompanyant
Taula 6: Despeses d'allotjament i manutenció del tutor o tutora acompanyant
Despeses d'allotjament i manutenció del tutor o tutora acompanyant
Taula 7: Despeses de la actuació de direcció i coordinació transversals del projecte
Import màxim (8 mesos desembre /juliol, amb dedicació 50% de la jornada )
Despeses directes de personal de direcció
Despeses directes de personal tècnic de coordinació
Tant fix 15% sobre total despesa directa de personal de l'actuació
5.1 Accions que inclou el Programa TLN Mobilicat:
Per complir la seva finalitat el Programa TLN Mobilicat preveu una sèried'accions estructurades en dues fases d'execució clarament diferenciades:
5.1.1 Fase de preparació i capacitació.
5.1.2 Fase de pràctiques professionals no remunerades en països de la Unió Europea:
Finalitzades les accions específiques del Programa TLN Mobilicat, l'entitat promotora del projecte haurà de continuar la tutoria de la persona participant durant un període de 2 mesos, donant suport i acompanyament a la persona participant en l'execució de les mesures posteriors al període d'aprenentatge pràctic, acordades per la persona participant i el tutor en el full d'itinerari professional.
5.2 Les despeses subvencionables són aquelles que estan vinculades a l'execució de les accions previstes pel Programa.
Els diferents tipus de despeses subvencionables s'agrupen en les línies de despesa indicades a les taules de la base 4.
a) Accions de recerca i selecció de les persones participants.
b) Accions de preparació intercultural.
c) Accions d'orientació individual enfocades al mercat laboral.
d) Accions d'atenció a necessitats especials o específiques de les persones participants.
Per a aquestes despeses, tal com indica la base 4.7, el sistema de finançament serà l'aplicació d'un cost unitari per participant, i el sistema simplificat de justificació serà l'acreditació del nombre de persones participants que han estat efectivament beneficiàries de les activitats de la fase de preparació i capacitació del projecte, per mitjà dels fulls d'itinerari professional signats per l'alumne i el tutor, d'acord amb el que estableix el punt l'apartat 3.8 de les Normes mínimes de qualitat del projecte (annex 2).
5.2.2 Desenvolupament del pla d'execució de l'acord de col·laboració amb els socis europeus
a) Costos de viatge, allotjament i manutenció en relació amb les visites als socis d'acolliment per a concretar els detalls del projecte.
b) Costos d'assessorament extern per a la redacció i la traducció de la documentació vinculada al projecte.
Per a aquestes despeses, tal com indica la base 4.7, el sistema de finançament serà el de costos reals fins a un màxim de 5.000,00 euros.
L'acreditació d'aquestes despeses es realitzarà d'acord amb el que s'estableix a la base 14.
Costos derivats de la impartició directa o de la subcontractació de les accions formatives en llengües estrangeres impartides per professionals acreditats en la matèria.
Per a aquestes despeses, tal com indica la base 4.7, el sistema de finançament serà l'aplicació d'un cost unitari per hora i participant, i el sistema simplificat de justificació serà l'acreditació mitjançant document signat per cada participant, del nombre d'hores que ofereix l'acció de formació linguistica.
A banda del nom, cognoms i NIF dels alumnes signat en el document, caldrà també identificar el nom de l'entitat que imparteix la formació aixi com el calendari (dates i horari) en que s'imparteixen les classes.
5.2.4 Desplaçament, allotjament i manutenció durant l'estada de les persones participants.
b) Costos per a la manutenció diària durant l'estada a l'estranger.
c) Costos de transport local durant l'estada a l'estranger.
e) Costos derivats de la participació en el Programa pedagògic durant l'estada (excursions, esdeveniments especials, visites, etc.).
Per a aquestes despeses, tal com indica la base 4.7, el sistema de finançament serà l'aplicació d'un cost unitari per participant, i el sistema simplificat de justificació serà l'acreditació del nombre de persones participants que efectivament realitzin aquesta estada.
L'acreditació del viatge es realitzarà mitjançant el bitllet de transport, i l'estada amb els fulls d'assistència a les pràctiques, el certificat d'empresa i els informes valoratius finals que realitzaran el participant i el tutor/director del projecte d'acord amb el que especifica l'apartat 4 de les Normes mínimes de qualitat del projecte (annex 2).
5.2.5 Desplaçament, allotjament i manutenció durant l'estada del tutor del projecte com a acompanyant de les persones participants.
b) Costos per a la manutenció diària durant l'estada a l'estranger: 3 dies d'acompanyament en el viatge de sortida i 3 dies d'estada per a la preparació del viatge de retorn.
c) La necessitat imprevista de qualsevol altre desplaçament addicional -estada màxima de 3 dies- durant l'estada haurà de ser fonamentada i autoritzada prèviament i expressa.
d) Costos de transport local durant l'estada a l'estranger.
Per a aquestes despeses, tal com indica la base 4.7, el sistema de finançament serà l'aplicació d'un cost unitari per a la persona que assumeixi el rol de tutor del projecte, i el sistema simplificat de justificació serà l'acreditació de la realització efectiva del desplaçament i de l'estada per part del tutor mitjançant títol dels viatges d'anada i tornada.
5.2.6 Cost de la tutoria durant l'estada per part de l'entitat d'acolliment a l'estranger.
a) Costos administratius i de comunicació.
b) Costos derivats de la contractació del tutor d'acolliment.
c) Costos derivats de l'organització de les activitats pedagògiques i formatives durant l'estada.
Per a aquestes despeses, tal com indica la base 4.7, el sistema de finançament serà l'aplicació d'un cost unitari per grup participant, i el sistema simplificat de justificació serà l'acreditació del nombre de participants que efectivament hagin realitzat l'aprenentatge d'acord amb el que estableixi l'acord de col·laboració i el seu pla d'execució.
Aquesta acreditació es realitzarà per mitjà dels fulls d'assistència a les pràctiques, l'informe sobre les activitats formatives i/o pedagògiques que realitzi el tutor d'acolliment, i la valoració final de l'estada que faci cada participant, d'acord amb el que estableix l'apartat 4 de les Normes mínimes de qualitat del projecte (annex 2).
5.2.7 Actuació de direcció i coordinació transversal del projecte
Les despeses subvencionables relacionades amb aquest apartat són les que es descriuen a continuació:
Despeses del personal tècnic coordinador
b) Despeses indirectes de l'actuació
Les despeses directes de personal, donat que és una actuació transversal, s'imputaran per la totalitat del periode de desenvolupament del projecte i la seva acreditació será mitjançant despesa real.
Per a les despeses indirectes s'utilitzarà el sistema de costos simplificat previst a l'article 68.1.b9 del R (UE) 1303/2013.
S'aplicarà un tant fix de 15% calculat sobre el total de les despeses directes correctament verificades.
Qualsevol correcció financera que s'apliqui sobre les despeses que serveixen de base de càlcul del tant fix, en virtut de les verificacions i controls que puguin efectuar-se, donarà lloc a una minoració de l'import imputat.
L'opció del tant fix per a la imputació de les despeses és obligatòria per a totes les entitats beneficiàries de les accions concedides, durant tot el procés d'execució i liquidació, i no es pot canviar aquest sistema de justificació.
5.3 Són subvencionables aquelles despeses que s'imputin al desenvolupament de les accions d'aquesta subvenció per respondre de manera inequívoca a la seva naturalesa, que s'hagin realitzat durant el període d'execució de l'actuació i hagin estat efectivament pagades per l'entitat beneficiària abans de la presentació de la justificació econòmica.
5.4 Als efectes d'aquesta Ordre es consideraran despeses no subvencionables les següents:
g) Despeses justificades amb factures de data anterior o posterior en més d'un mes a l'inici o de dos mesos de la finalització de l'actuació atorgada.
6.1 Les entitats beneficiàries presentaran la sol·licitud telemàticament per mitjà del Canal Empresa [URL], utilitzant el formulari específic que es posi a disposició d'aquest mateix Canal, acompanyada de la documentació que preveuen aquestes bases, si escau.
La identificació de la entitats beneficiàries es farà per mitjà dels sistemes de signatura electrònica admesos per la Seu electrònica i que es poden consultar a https://seu.gencat.cat/ca/certificats-sistemes-signatura-electronica-seu.html.
En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge que comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
No obstant això, quan no sigui possible tècnicament que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
6.2 La sol·licitud inclourà la declaració responsable relativa al compliment dels requisits següents:
a) Requisits als quals fa referència la base 2, si escau.
b) La no existència d'altres subvencions o ajuts públics i/o privats, nacionals o internacionals, per al mateix concepte.
En cas afirmatiu caldrà indicar, al formulari de sol·licitud, el Programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de l'entitat i de la inscripció dels seus estatuts al registre corresponent.
d) Disposar de facultats de representació de l'entitat sense ànim de lucre, d'acord amb l'escriptura notarial corresponent inscrita al registre que correspongui, si escau.
e) Disposar dels llibres comptables, dels registres diligenciats i d'altres documents degudament auditats, en els termes que exigeix la legislació mercantil i sectorial aplicable.
f) En cas que l'entitat beneficiària de la subvenció subcontracti d'acord amb els termes indicats en aquestes bases, haurà d'indicar a la sol·licitud l'entitat amb la qual realitzarà la subcontractació, per tal que l'òrgan atorgant ho valori i autoritzi mitjançant la resolució d'atorgament.
g) En cas que els beneficiaris siguin persones jurídiques i l'import a atorgar sigui superior a 10.000,00 euros, caldrà comunicar la informació relativa a les retribucions dels seus òrgans de direcció o administració per tal de fer-les públiques al web del Departament d'Empresa i Ocupació.
6.3 La presentació de la declaració responsable faculta l'Administració per verificar en qualsevol moment la veracitat de les dades declarades.
La inexactitud o falsedat de les declaracions responsables, a més de ser causa d'inadmissió, és també causa de revocació si es coneixen amb posterioritat a la concessió, sens perjudici de les responsabilitats de qualsevol tipus en les quals hagi pogut incórrer.
6.4 La signatura de la sol·licitud comporta l'autorització al Departament d'Empresa i Ocupació per obtenir per interoperabilitat les dades disponibles al Catàleg de dades i documents electrònics.
6.5 Juntament amb la sol·licitud s'ha de presentar la documentació que s'esmenta a continuació:
a) Descripció del projecte que es proposa: aquesta descripció haurà de concretar les característiques del projecte en relació amb els apartats 3.1 al 3.6 de l'annex 2.
b) Acords de col·laboració signats amb els socis estrangers de mobilitat segons indicacions de l'annex 2.
c) Declaració de contractació de la pòlissa d'assegurança (segons formulari que es posarà a disposició per mitjà de Canal Empresa) o còpia compulsada del contracte d'assegurança.
d) Còpies compulsades de documents acreditatius d'experiències de mobilitats transnacionals anteriors a aquesta Ordre.
e) Curr i culum vitae del director o directora del projecte signat pel seu titular, on s'especifiqui que autoritza l'Administració a consultar les dades relatives al NIE i les titulacions acadèmiques, o s'adjunti còpia compulsada d'aquests documents.
6.6 En cas que els documents ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de la persona sol·licitant segons la qual no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
Aquesta declaració s'inclou al formulari de sol·licitud normalitzat disponible a Canal Empresa.
6.7 Si la sol·licitud no reuneix els requisits que estableix aquesta base, es requerirà la persona sol·licitant perquè en un termini de deu dies hàbils esmeni el defecte o adjunti els documents preceptius, amb indicació que si no ho fa es considerarà que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.8 Les persones sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial.
6.9 L'incompliment dels requisits no esmenables o del termini de presentació de sol·licituds que estableixen aquestes bases reguladores comporta la inadmissió de la sol·licitud.
7.1 El procediment de concessió de les subvencions regulades en aquestes bases és el de concurrència competitiva fixat per la Llei 38/2003 com a procediment ordinari.
7.2 L'òrgan competent per a la instrucció del procediment és la Subdirecció General d'Autoritzacions Inicial de Treball.
7.3 L'òrgan encarregat de valorar les sol·licituds serà la Comissió de valoració.
La composició d'aquest òrgan és la següent:
a) President o presidenta: el subdirector o subdirectora general d'Autoritzacions Inicials de Treball, o la persona en qui delegui.
b) Secretari o secretària: un funcionari o funcionària de la Subdirecció General d'Autoritzacions Inicials de Treball.
El cap de l'Àrea de Programes Internacionals.
Un tècnic o tècnica de l'Àrea de Programes Internacionals.
8.1 La puntuació màxima per projecte serà de 110 punts.
Per poder optar als ajuts proposats els projectes hauran d'obtenir un mínim de 20 punts.
8.2 Els criteris i la seva ponderació seran els següents:
a) Millores en la preparació lingüística de les persones participants, respecte dels mínims exigits a les normes mínimes de qualitat (annex 2).
Increment d'hores de preparació en la fase prèvia a l'estada:
5 hores addicionals a les mínimes estipulades, 6 punts.
10 hores addicionals a les mínimes estipulades, 9 punts.
Incorporació d'hores de formació lingüística durant l'estada:
b) Durada de les pràctiques (mínima de 8 setmanes).
A raó de 3 punts per cada setmana que superi el mínim d'estada fins a arribar a les 16 setmanes.
c) Diversificació dels sectors i perfils professionals que oferta el projecte.
Oferta d'estada d'aprenentatge per més de 2 perfils ocupacionals, 5 punts.
Oferta d'estada d'aprenentatge per més de 4 perfils ocupacionals, 10 punts.
Oferiment de tallers estructurats dirigits per personal originari del país de destinació (mínim 4 hores/sessió):
Aquesta puntuació s'atorgarà a raó de: fins a 4 activitats 2 punts i per a cada activitat programada addicional 2 punts i fins a arribar a un màxim de 12 punts.
f) Compromís de col·laboració amb entitats europees per acollir les seves mobilitats.
g) Mesures per afavorir la inserció laboral de les participants un cop finalitzada l'estada durant un mínim de 2 mesos.
Descripció acurada de les measures d'acompanyameny previstes.
Planificació temporalitzada de les mesures.
h) Projectes en els quals, com a mínim, un dels fluxos tingui com a destinataris persones amb una discapacitat igual o superior a un 33%.
8.3 En cas d'empat en la puntuació, amb la finalitat de determinar l'ordre de prelació entre els projectes d'igual puntuació, tindrà prioritat aquell projecte que obtingui la valoració més alta prescindint del criteri la valoració del qual es basa en una comparació qualitativa (criteri g).
Si malgrat tot persisteix l'empat, es tindrà en compte la valoració més alta dels projectes empatats seguint l'ordre de criteris valoratius que s'ha establert a l'apartat anterior.
8.4 Es deixarà constància a l'expedient dels aspectes concrets que s'han valorat en aplicació de cada criteri i de la relació entre la puntuació obtinguda i l'import de subvenció
Resolució, notificació i acceptació de la resolució
9.1 L'òrgan competent per dictar la resolució és el titular o la titular de la Direcció General de Relacions Laborals i Qualitat en el Treball.
9.2 El termini màxim per emetre la resolució i notificar-la serà de 2 mesos, a comptar des de la data de finalització del termini de presentació de sol·licituds.
9.3 La resolució ha de ser degudament motivada i ha d'incloure, com a mínim, la identificació de la persona sol·licitant a la qual es concedeix la subvenció, l'import i, si escau, el percentatge subvencionat del cost de l'activitat.
En cas que s'autoritzin bestretes, s'ha d'incloure la justificació de l'execució de l'objecte de la subvenció, i la forma i la quantia de les garanties que, si és procedent, ha de presentar el beneficiari i, si escau, l'autorització de subcontractació de les actuacions subvencionables.
9.4 La resolució es notificarà a la persona interessada mitjançant la seva publicació al Tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
9.5 En cas que l'òrgan competent no dicti i notifiqui la resolució en el termini de 2 mesos, s'entendrà que la sol·licitud s'ha desestimat d'acord amb l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya.
9.6 Contra la resolució de concessió o de denegació dels ajuts, que no exhaureix la via administrativa, es pot presentar recurs d'alçada davant el titular de la Secretària Sectorial d'Ocupació i Relacions Laborals en el termini d'un mes, a comptar de l'endemà de la notificació de la resolució, segons el que estableixen l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu comú; i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
9.7 Per fer efectiva la resolució caldrà per part de l'entitat beneficiària la seva acceptació expressa segons model normalitzat disponible a Canal Empresa, acompanyada de la documentació que s'indica a continuació:
a) Certificat de solidesa de l'edifici visat per l'arquitecte municipal amb un màxim de 3 anys d'antiguitat, on s'imparteixi la formació (ja sigui en un edifici propi, llogat, subcontractat o cedit a tal efecte).
b) Sol·licitud de transferència bancària en model normalitzat disponible a Canal Empresa.
Aquest acte determinarà l'inici del projecte i per tant, el dret a la percepció de la bestreta que s'especifica a la base 12.
10.1 D'acord amb l'article 18 de la Llei 38/2003, de 17 de novembre, general de subvencions, i amb l'article 94.6 del Text refós de la Llei de finances públiques de Catalunya, si l'import de les subvencions atorgades, individualment considerades, és igual o superior a 3.000,00 euros, se n'ha de fer publicitat per mitjà de la publicació al Diari Oficial de la Generalitat de Catalunya i al Tauler electrònic de l'Administració de la Generalitat de Catalunya [URL] indicant-hi la convocatòria, el Programa i el crèdit pressupostari al qual s'ha imputat, les entitats beneficiàries, la quantitat concedida i la finalitat o les finalitats de la subvenció.
Si la quantia de les subvencions concedides és inferior a 3.000,00 euros no cal la publicació al DOGC.
En el supòsit d'actuacions cofinançades pel Fons Social Europeu, i d'acord amb l'article 115, apartat 2, del Reglament (UE) 1303/2013 del Parlament Europeu i del Consell, de 17 de desembre de 2013, s'informa que la llista de beneficiaris es publicarà en un portal d'Internet únic, amb les dades de les operacions cofinançades.
10.2 Sens perjudici del que estableix l'apartat anterior, s'ha de fer publicitat dels atorgaments de les subvencions mitjançant la pàgina web del Departament d'Empresa i Ocupació [URL] [i/o de l'organisme corresponent].
11.1 S'entén que una entitat beneficiària subcontracta quan concerta amb tercers l'execució total o parcial de l'activitat que constitueix l'objecte de la subvenció.
11.2 D'acord amb el que s'exposa en l'apartat anterior i a efectes d'aquesta Ordre, són susceptibles de subcontractació les accions de formació lingüística.
11.3 Les subcontractacions que es puguin realitzar tindran com a limitació el 100% del cost total elegible pel concepte de formació lingüística.
11.4 La subcontractació s'ha d'ajustar als articles 29 i 46 de la Llei 38/2003, de 17 de novembre, general de subvencions, i a l'article 68 del Reial decret 887/2006, de 21 de juliol, que en desenvolupa el reglament, i caldrà tenir en compte el següent:
11.4.1 La subcontractació en cap cas no pot suposar un cost addicional en l'import de la subvenció.
11.4.2 Les entitats beneficiàries són responsables que en l'execució de l'activitat subvencionada concertada amb tercers es respectin els límits establerts pel que fa a la naturalesa i la quantia de despeses subvencionables, i els contractistes estan subjectes al deure de col·laboració per permetre la verificació adequada del compliment dels límits esmentats.
A aquest efecte, el contracte o conveni ha de recollir l'obligació de facilitar a l'entitat beneficiària la informació requerida per l'òrgan convocant.
11.4.3 En cap cas l'entitat beneficiària pot concertar l'execució total o parcial de les accions subvencionades amb les entitats beneficiàries que estableix l'article 29.7 de la Llei 38/2003, de 17 de novembre.
A aquest efecte, les entitats beneficiàries són les que estableix l'article 68 del Reial decret 887/2006, de 21 de juliol.
11.4.4 La subcontractació s'ha de formalitzar per escrit mitjançant contracte, conveni o acte de validesa jurídica similar.
11.4.5 El contractista no pot concertar amb tercers l'execució total ni parcial de l'acció subcontractada.
11.4.6 El contingut mínim que ha d'incloure el contracte és el següent:
a) Identificació de les parts (càrrec, nom, NIF, domicili social, tipus d'empresa...).
c) Activitat concreta que se subcontracta: partides contractades, cost o pressupost previst, percentatge sobre el total de la subvenció.
L'entitat o l'empresa subcontractada es compromet a facilitar al beneficiari de la subvenció les dades (indicadors) que s'esmenten a efecte de la justificació.
L'entitat beneficiària declara si té o no parentiu per vincle de matrimoni o una altra relació estable anàloga, per consanguinitat, adopció o afinitat fins al segon grau amb el contractista o amb qualsevol altre membre dels seus socis/sòcies o partícips.
L'entitat beneficiària declara que no concerta l'execució total o parcial de les activitats subvencionades en cap dels supòsits que estableix l'article 29.7 de la Llei 38/2003, de 17 de novembre, general de subvencions.
f) Vigència de la relació contractual.
g) Condicionament de l'efectivitat del contracte a l'atorgament de la subvenció.
h) Causes d'extinció de la relació contractual.
i) Òrgans i procediments als quals se sotmetran les qüestions litigioses que es puguin derivar del conveni.
11.5 D'acord amb el que estableix l'article 31.3 de la Llei 38/2003, de 17 de novembre, general de subvencions, quan l'import de la despesa subvencionada superi la quantitat de 18.000 euros en el cas de subministraments i serveis o 50.000 euros en el cas d'obres, l'entitat beneficiària ha de sol·licitar com a mínim tres ofertes de diferents proveïdors prèviament a la contractació, excepte si per les especials característiques no hi ha al mercat prou proveïdors, o si la despesa s'ha realitzat abans de la sol·licitud de la subvenció.
En cas que no hagi estat l'oferta més econòmica, s'hi ha d'adjuntar un document explicatiu o una memòria en la qual se'n justifiqui l'elecció.
12.1 El pagament de la subvenció es tramitarà a partir de la concessió mitjançant una bestreta del 50% de l'import atorgat per al qual no s'exigeixen garanties.
Un pagament intermedi del 30% a partir del moment que s'acrediti i justifiqui la finalització de la fase de preparació i capacitació de les persones participants, si així ho sol·licita l'entitat.
La sol·licitud ha d'anar acompanyada dels documents següents, com a elements acreditatius de la finalització efectiva i correcta de la fase de preparació i capacitació:
a) Pla d'execució dels acords de col·laboració signats amb els socis (normes mínimes de qualitat en l'Annex 2).
b) Fulls d'itinerari personal de totes les persones participants signats pel tutor i el participant (normes mínimes de qualitat en l'Annex 2).
c) Certificats dels coneixements adquirits per cada participant per mitjà de la formació lingüística (normes mínimes de qualitat en l'Annex 2).
En cas de no sol·licitar el pagament intermedi, aquest 30% es liquidarà juntament amb el 20% restant.
El 20% restant s'ha de tramitar un cop l'activitat subvencionada es justifiqui degudament d'acord amb el que estableix la base 14.
12.2 Prèviament al reconeixement de l'obligació de cadascun dels pagaments, l'òrgan instructor comprovarà d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció implica l'autorització per fer-ne la comprovació.
12.3 La tramitació del pagament es farà d'acord amb la liquiditat, la disponibilitat i els criteris de programació de la Tresoreria de la Generalitat i les condicions que estableixi la resolució de concessió.
13.1 Hi ha la possibilitat de revisar les subvencions ja concedides i modificar-ne la resolució d'atorgament en cas d'alteració de les condicions o de l'obtenció concurrent d'altres ajuts.
13.2 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos a les normes reguladores, pot donar lloc a la modificació de la resolució de concessió en els termes establerts en la normativa reguladora de la subvenció.
13.3 L'entitat beneficiària té l'obligació de proposar davant l'òrgan atorgant qualsevol canvi que, dins de la mateixa finalitat, es pugui produir en la destinació de la subvenció que, si escau, ha de ser expressament autoritzat per l'òrgan atorgant d'acord amb l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
14.1 Les entitats beneficiàries de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions; amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i amb l'Ordre ECO/172/2015, de 3 de juny, sobre les formes de justificació de subvencions.
14.2 Les modalitats de justificació són:
a) compte justificatiu per a les actuacions vinculades a l'elaboració del pla d'execució de l'acord de col·laboració i les actuacios de direcció i coordinació transversal del projecte
b) justificació mitjançant mòduls per les actuacions de suport pedagògic, formació lingüística, viatje de les persones participants, allotjament i manutenció dels participants, organització d'acolliment al país de destinació, viatge del tutor/de la tutora d'acompanyament, allotjament i manutenció del tutor/ de la tutora d'acompanyament.
14.3 Un cop finalitzades les actuacions, en el termini màxim de dos mesos des de la data de finalització de les estades, l'entitat beneficiària de la subvenció ha de presentar la justificació davant la Subdirecció General d'Autoritzacions de Treball.
La justificació de la subvenció inclou una memòria tècnica i una memòria econòmica.
14.4 Pel que fa a la memòria tècnica de la realització de les actuacions, cal tenir en compte el que s'indica en l'apartat 2.2 de l'Annex 2 d'aquesta Ordre (normes mínimes de qualitat).
14.5 Contingut de la memòria econòmica del compte justificatiu:
Aquesta modalitat s'aplica a les línies d'activitat indicades a l'apartat a) del punt 1 d'aquesta base.
El compte justificatiu inclourà una memòria econòmica sobre el cost de les actuacions realitzades, on hi consti:
a) Una relació classificada de les despeses de les actuacions amb identificació del creditor, número de factura o documenta de valor probatori equivalent en el tràfic mercantil, l'import, la data d'emissió, la data de pagament i la forma de pagament.
b) La relació ha d'anar acompanyada de les factures o els documents de valor provatori equivalent en el tràfic mercantil o amb eficàcia administrativa, la documentació acreditativa del pagament, consistent en extracte bancari o, en el cas de pagament en efectiu, la documentació acreditativa de la percepció de l'import per part del creditor.
d) Si escau, documentació relativa a, com a mínim, tres ofertes sol·licitades a diferents proveïdors quan l'import de la contractació d'una despesa subvencionada superi la quantitat de 18.000,00 €.
D'acord amb l'article 31.3 de la Llei 38/2003, quan l'import de la contractació d'una despesa subvencionada superi la quantitat de 18.000 euros en el cas de subministraments i serveis o 50.000 euros en el cas d'obres, l'entitat beneficiària ha de sol·licitar com a mínim tres ofertes de diferents proveïdors, amb caràcter previ a la contractació, llevat que per les característiques especials no hi hagi en el mercat prou entitats que el subministrin o prestin, o llevat que la despesa s'hagi realitzat anteriorment a la sol·licitud de la subvenció.
En cas que no s'hagi elegit l'oferta més econòmica, s'hi ha d'adjuntar un document explicatiu o memòria justificant expressament l'elecció.
f) Una declaració de l'entitat beneficiària segons la qual els pagaments corresponen a actuacions realitzades correctament.
g) Una declaració de l'entitat beneficiària d'acord amb la qual no tenen cap vinculació amb les empreses que han subcontractat, entenent vinculació en els termes que estableix el Reglament que desenvolupa la Llei 38/2003, general de subvencions, segons el model normalitzat, llevat de si disposa d'autorització expressa de l'òrgan atorgant.
h) En el supòsit de justificar despeses de personal en nòmina de l'entitat o empresa beneficiària relatives a l'acció formativa, document de càlcul del cost/hora segons model normalitzat, calculat tal com s'indica a l'annex 3 d'aquesta Ordre.
i) Temporalització mensual de les hores invertides en cada tasca del personal propi, segons model normalitzat.
En aquesta temporalització s'hi farà constar la descripció de cadascuna de les tasques desenvolupades i haurà d'estar signada tant per l'entitat beneficiària com per la persona responsable de la seva execució.
Aquesta temporalització mensual ha de ser el resum de la temporalització setmanal; la qual estarà a disposició dels òrgans de control corresponent.
j) Declaració responsable dels imports liquidats amb Hisenda pel que fa a la retenció de l'IRPF de les persones treballadores pròpies imputades com a despesa, amb indicació del perceptor, els imports liquidats, les dates i la forma de pagament, amb l'objectiu de facilitar el seguiment de la pista d'auditoria.
14.6 Els justificants originals s'han de marcar amb un segell, indicant-hi la subvenció que es justifica, el cofinançament del Fons Social Europeu i, si escau, l'import o percentatge que s'hi imputa.
No s'han de segellar els justificants de les despeses de personal en nòmina de l'entitat beneficiària imputades mitjançant hores de dedicació i cost/hora (nòmines i TC), ni les factures electròniques.
14.7 Les factures, ja siguin completes o simplificades, han de complir els requisits que estableix el Reglament pel qual es regulen les obligacions de facturació, aprovat pel Reial decret 1619/2012, de 30 de novembre.
La descripció de l'operació ha d'aportar informació suficient sobre el concepte i el període objecte de facturació, per tal que es pugui verificar la relació de la despesa amb l'actuació objecte de l'ajut.
Si el concepte de la factura no és prou explicatiu, cal adjuntar-hi els albarans de lliurament corresponents o altra documentació justificativa.
En tot cas, s'ha de poder verificar el preu unitari de l'operació.
En cas que en algunes de les factures sol·licitades no hi consti l'IVA, és obligatori fer referència a la disposició normativa en virtut de la qual és d'aplicació l'exempció, d'acord amb l'article 6.1.j del Reglament pel qual es regulen les obligacions de facturació.
14.8 Els documents acreditatius del pagament han d'indicar, a més de tot allò que s'estableix en el Reglament pel qual es regulen les obligacions de facturació:
a) La identificació del beneficiari i l'ordenant del pagament.
L'ordenant ha de ser el beneficiari de l'ajut i ha de fer-hi constar el seu NIF i la denominació social.
b) El concepte pel qual s'ordena el pagament i la remissió al número o números de factura a què correspon.
Els criteris d'imputació de les despeses es recullen a l'annex 3.
14.9 Contingut de la memòria econòmica de la justificació per mòduls:
Aquesta modalitat s'aplica a les línies d'activitat indicades a l'apartat b) del punt 1 d'aquesta base:
a) declaració de l'entitat beneficiària, indicant per a cadascuna de les actuacions justificades mitjançant mòduls, les unitats realitzades considerades com a mòdul, indicades a la base 14.10.
b) quantia de la subvenció calculada sobre la base de les activitats quantificades a la memòria d'actuació i declarades en l'apartat anterior i els mòduls previstos a la base 4.7.
c) Si escau, un detall d'altres ingressos o subvencions que hagin finançat l'activitat subvencionada, amb indicació del seu import i procedència.
14.10 Conceptes pel càlcul de l'import en funció dels diferents mòduls:
a) Actuacions de suport pedagògic: el nombre de persones participants que efectivament hagin realitzat almenys la primera fase del projecte, d'acord amb les condicions previstes.
b) Desplaçament i manutenció durant l'estada de persones participants i del tutor del projecte: país de destinació, nombre de persones desplaçades i nombre de dies d'estada.
c) Formació lingüística: nombre de persones participants que efectivament hagin realitzat la formació lingüística en les condicions previstes multiplicat pel nombre d'hores minimes que ha de tenir aquesta actuació d'acord amb el que s'estableix en el punt 3.5 de l'annex 2 Normes minimes de qualitat.
d) Tutoria d'acolliment en el país de destinació: nombre de dies en què realment es realitzi l'esmentada funció, que necessàriament ha de coincidir amb el nombre de dies de l'estada de les persones participants.
14.11 Les despeses que tenen el cost unitari com a modalitat de finançament estaran acreditades mitjançant la comprovació de la realització efectiva de l'acció, i el compliment dels resultats al qual estiguin vinculats, mitjançant les conclusions del procés de verificació in situ del projecte.
14.12 En cas que s'hagi complert tant l'objecte i la finalitat de la subvenció com la despesa mínima establerta en la base 4.3, es tramitarà el pagament de la subvenció per l'import efectivament justificat.
14.13 L'incompliment d'aquesta despesa mínima establerta, així com de l'objecte i la finalitat de la subvenció, comporta la revocació total de la subvenció atorgada.
15.1 Les actuacions de verificació per part de l'òrgan atorgant de les accions subvencionables poden ser de dos tipus:
L'objecte de les quals és garantir que les declaracions justificatives de despeses presentades per les entitats beneficiàries estiguin acompanyades de la documentació justificativa (factures, nòmines, extractes bancaris, etc.).
L'objecte de les quals és comprovar la realització efectiva de l'acció subvencionada i/o el compliment de les obligacions dels beneficiaris.
Les verificacions sobre el terreny es poden efectuar, si escau, durant la realització de l'acció subvencionada.
El Servei de Suport a la gestió d'Ocupació del Departament d'Empresa i Ocupació es l'òrgan competent per a la verificació sobre el terreny.
15.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que puguin realitzar els òrgans competents.
16.1 El Departament d'Empresa i Ocupació realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta Ordre.
16.2 Les entitats i empreses beneficiàries de les subvencions s'han de sotmetre a les actuacions de control que el Departament d'Empresa i Ocupació consideri necessàries i a les de control efectuades pels organismes competents de l'Administració autonòmica, estatal i comunitària.
17.1 Són causes de revocació les previstes pels articles 92 bis, 99 i 100 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
17.2 Si l'òrgan atorgant, a conseqüència de l'actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, han d'instar l'inici del procediment corresponent, d'acord amb el que disposa l'article 100 i següents del Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
18.1 Les entitats beneficiàries poden renunciar a les subvencions atorgades només per causes justificades i de forma expressa, totalment o parcialment, mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir la subvenció dictarà la resolució corresponent.
Les entitats beneficiàries hauran de retornar la quantitat indegudament percebuda més els interessos de demora corresponents.
18.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària pot renunciar de forma expressa al seu dret de percebre la part de la subvenció percebuda indegudament.
19.1 A aquestes subvencions els és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
19.2 Si l'òrgan atorgant, a conseqüència de l'actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció han d'instar l'inici del procediment sancionador, d'acord amb el que disposa la secció cinquena del capítol 9 del Text refós de la Llei de finances públiques de Catalunya i la Llei 38/2003, de 17 de novembre, general de subvencions.
20.1 El beneficiari de la subvenció ha de donar la publicitat adequada al caràcter públic del finançament del Programa, activitat, inversió o actuació objecte de subvenció, segons el que estableix la base que regula les obligacions de les entitats beneficiàries i d'acord amb el que preveu l'article 18.4 de la Llei 38/2003, de 17 de novembre, general de subvencions.
20.2 Les mesures de publicitat que han d'adoptar les entitats beneficiàries de les subvencions són les següents:
Incloure el logotip del Departament d'Empresa i Ocupació, i l' expressió "amb el suport del Departament d'Empresa i Ocupació" utilitzant el logotip corporatiu del Programa d'identificació visual (PIV) editat a la pàgina web:
http://www.gencat.cat/piv/descarregues/dptEmpresa/03_14_dpt_empresa.html en els elements informatius i de difusió de l'activitat objecte de la subvenció.
Llegenda relativa al finançament públic en cartells, plaques commemoratives, materials impresos, mitjans electrònics o audiovisuals o bé esments als mitjans de comunicació.
20.3 L'entitat beneficiària ha d'adoptar les següents mesures de publicitat i informació relatives al cofinançament de l' Fons Social Europeu:
a) En totes les mesures d'informació i comunicació que realitzi, ha d'incloure l'emblema de la Unió, una referència a la Unió Europea, una referència al Fons Social Europeu i a la Iniciativa d'Ocupació Juvenil i el lema "El Fons Social Europeu inverteix en el teu futur".
b) Durant la realització de l'operació, ha d'informar el públic del cofinançament de l'actuació, en el seu espai web, si en disposa, i mitjançant un cartell visible al públic, de mida A3 com a mínim.
c) En cas que de l'operació es derivi la realització de treballs de construcció i que la contribució pública superi els 500.000 euros, en el termini de tres mesos a partir de la finalització de l'execució, haurà de col·locar un cartell de mida significativa que informi al públic del cofinançament.
d) Les característiques tècniques de les mesures d'informació i dels cartells s'han d'adequar al que determinen els articles 4 i 5 del Reglament (UE) núm. 821/2014, de 28 de juliol, de la Comissió.
e) S'ha d'assegurar que les persones beneficiàries (participants) del Programa TLN Mobilicat han estat informades del cofinançament del Fons Social Europeu.
Concretament, s'ha de fer constar el cofinançament del Fons Social Europeu i la Iniciativa d'Ocupació Juvenil en qualsevol document que es lliuri a les persones participants o que formi part de l'expedient de l'actuació cofinançada, per exemple, els certificats d'assistència, els convenis de pràctiques, els contractes, l'anunci de l'aula, etc.
Són obligacions generals de les entitats beneficiàries d'aquestes subvencions:
21.1 Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant del Departament d'Empresa i Ocupació en la forma i el termini que estableix la base que regula la justificació dels ajuts.
21.2 Justificar davant l'òrgan atorgant el compliment dels requisits i les condicions que determinen la concessió, o el gaudi de la subvenció, mitjançant els justificants de les despeses que ha de cobrir l'import finançat i el compliment de la finalitat per a la qual s'ha concedit la subvenció.
21.3 Conservar els justificants originals i electrònics, i la resta de documentació relacionada amb la subvenció atorgada durant un període mínim de cinc anys.
En el cas de cofinançament per part del Fons Social Europeu, s'han de conservar tots els documents justificatius de les despeses cofinançades durant un termini de tres anys a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
21.4 Proposar davant l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit davant l'òrgan instructor, abans de la finalització del termini d'execució, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i les condicions establerts en aquestes bases.
21.5 Sotmetre's a les actuacions de comprovació que corresponguin al Departament d'Empresa i Ocupació, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions anteriors.
21.6 Comunicar a l'òrgan atorgant de la subvenció altres subvencions sol·licitades o concedides per a la mateixa finalitat, ajudes, ingressos o recursos que recaiguin sobre la mateixa activitat objecte de la subvenció, i qualsevol altra alteració produïda en les comunicades, per tal que se'n pugui avaluar la compatibilitat.
21.7 Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
21.8 Reintegrar els fons percebuts en el cas de revocació de la subvenció en els termes que s'indiquin a la resolució corresponent.
21.9 Donar la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió incloses en aquestes bases.
21.10 Comunicar a l'òrgan atorgant, mitjançant declaració responsable, la informació relativa a les retribucions dels òrgans de direcció o administració, a l'efecte de fer-les públiques, un cop concedida la subvenció, en compliment de l'article 15.2 de la Llei 19/2014, del 29 de desembre, de transparència, accés a la informació pública i bon govern.
21.11 Les entitats privades a què es refereixen els epígrafs a) i b) de l'article 3.4 de la Llei 19/2014, del 29 de desembre, de transparència, accés a la informació pública i bon govern, han de complir amb les obligacions de transparència del títol II de la mateixa Llei que els siguin aplicables.
21.12 No subrogar la gestió de cap aspecte de l'activitat subvencionada.
21.13 Mantenir la traçabilitat de tota la documentació tècnica i econòmica que permeti verificar, d'una banda, la realització correcta de les activitats objecte d'aquesta subvenció i, de l'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presenten amb cofinançament del Fons Social Europeu.
21.14 Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la despesa pel Fons Social Europeu.
21.15 Informar les persones beneficiàries que el Programa TLN Mobilicat ha estat cofinançat en el 91,89% pel Programa Operatiu d'Ocupació Juvenil 2014-2020, núm. CCI2014ES05M90P001, del Fons Social Europeu i la Iniciativa d'Ocupació Juvenil.
21.16 Acceptar la seva inclusió en la llista de beneficiaris publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
21.17 Informar dels indicadors d'execució i de resultats, tant comuns com específics, corresponents a la gestió de la subvenció rebuda amb l'objectiu de complir els requisits de certificació i/o justificació al Fons Social Europeu, en la forma i els terminis que estableixi l'òrgan competent.
21.18 Les entitats beneficiàries, els contractistes i altres tercers relacionats amb l'objecte dels projectes subvencionats han de col·laborar i facilitar tota la documentació que els sigui requerida durant l'exercici de les funcions de control i verificació de l'autoritat d'auditoria de Programa Operatiu, de l'autoritat de gestió i de certificació -la unitat administradora de l' Fons Social Europeu- de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financeres dels ajuts finançats per l'Fons Social Europeu.
22.1 Les dades de caràcter personal que les persones interessades han de facilitar per tal d'obtenir la subvenció s'inclouen al fitxer "Subvencions de la Direcció General de Relacions Laborals i Qualitat en el Treball", el responsable del qual és la Direcció General de Relacions Laborals i Qualitat en el Treball.
La seva finalitat és gestionar les subvencions que atorga aquest òrgan en l'exercici de les competències que li han estat atribuïdes legalment.
Les persones interessades poden exercir els drets de l'afectat mitjançant escrit dirigit a la Subdirecció General de Personal, Organització i Prevenció de Riscos Laborals, passeig de Gràcia, 105, 08008, Barcelona adreça electrònica: [EMAIL]
22.2 Les entitats beneficiàries han de complir amb la normativa de protecció de dades de caràcter personal adoptant i implementant les mesures de seguretat previstes per la Llei orgànica 15/1999, de 13 de desembre, desenvolupada pel Reial decret 1720/2007, de 21 de desembre.
Les entitats beneficiàries han d'establir les mesures organitzatives i tècniques necessàries per garantir la seguretat de les dades a les quals accedeixin com a conseqüència de les actuacions que són objecte d'aquesta Ordre.
En especial, han d'adoptar les mesures adients per evitar l'alteració, la pèrdua, el tractament o l'accés no autoritzat a les dades esmentades.
23.1 Els indicadors sobre l'execució i els resultats del Programa són els que estableix el Reglament 1304/2013 del Parlament Europeu i del Consell, relatiu al Fons Social Europeu, tant els comuns, especificats en l'Annex 1, com els específics de la Iniciativa d'Ocupació Juvenil de l'Annex 2.
23.2 L'òrgan atorgant concretarà els indicadors, així com els mitjans de recollida d'informació de forma estandarditzada i sistematitzada, per mitjà d'instruccions de gestió.
A més, de manera complementària, les entitats beneficiàries hauran d'informar dels indicadors de realització i de resultats corresponents a la gestió de la subvenció rebuda, que s'estableixin, amb l'objectiu de complir els requisits de certificació i/o justificació.
23.3 Les entitats beneficiàries han de registrar i trametre els indicadors en els terminis que estableixi en cada moment l'Administració.
23.4 Els resultats es valoraran als 2 i 6 mesos després de la finalització de l'estada de pràctiques d'acord amb els indicadors que s'estableixin.
Finalitat del Programa TLN Mobilicat
Aconseguir, amb la millora de coneixements, habilitats i competències mitjançant experiències formatives laborals a l'estranger, la incorporació al mercat de treball, o si és necessari, la represa de l'etapa formativa amb la conclusió de formació inacabada o l'adquisició de formació especialitzada, de joves inscrits al Programa de Garantia Juvenil, que estiguin en alguna de les situacions següents:
a) Estudis d'especialització de grau mitjà o superior abandonats prematurament.
b) Estudis d'especialització de grau mitjà o superior acabats però sense experiència laboral en l'àmbit de l'especialització.
Elements clau del Programa TLN Mobilicat
Per complir amb la seva finalitat, el Programa TLN Mobilicat preveu una sèrie d'accions estructurades en dues fases d'execució clarament diferenciades:
2.1.1 Fase de preparació i capacitació
2.1.2 Fase de pràctiques professionals no remunerades en països de la Unió Europea
Finalitzades les accions específiques del Programa, l'entitat promotora del projecte ha de continuar la tutoria del participant durant un període de 2 mesos, donant suport i acompanyament al participant en l'execució de les mesures posteriors al període d'aprenentatge pràctic, acordades per participant i tutor en el full d'Itinerari professional.
2.2.1 En la selecció de les persones participants
És responsabilitat de l'entitat beneficiària, que pot utilitzar els mitjans que estimi convenients, sempre entre candidats inscrits al programa de Garantia Juvenil, utilitzant criteris ajustats als que les bases han definit com grup objectiu del Programa i a la seva finalitat, i respectant sempre els principis d'igualtat i transparència.
L'entitat ha de conservar i tenir a disposició de l'Administració, tota la documentació i informació relacionada amb el procés.
2.2.2 En l'acompanyament i suport de les persones participants durant el desenvolupament del Programa TLN Mobilicat
Durant el desenvolupament del Programa TLN Mobilicat les persones participants disposaran d'acompanyament i assessorament permanent d'un tutor, que serà el fil conductor i el garant de la coherència entre les accions que reben i la trajectòria professional i formativa de cadascun d'ells.
El nombre màxim de persones participants de les quals un tutor es pot responsabilitzar és de 12.
L'acció de tutoria prescrita pel Programa inclou dues figures:
a) El tutor del projecte: Exerceix la tutoria continuada de les persones participants al llarg de tot el projecte, tot i que la seva dedicació i rol pot ser diferent en cadascuna de les fases.
b) El tutor d'acolliment: És el que exerceix la tutoria directa de les persones participants durant la fase d'estada al país estranger.
Tot i que es considera beneficiós que aquest rol l'assumeixi una persona originària del país de destinació, res no impedeix que sigui el mateix tutor del projecte qui assumeixi també aquest rol.
En tot cas, aquest és un dels aspectes de la col·laboració amb el soci europeu, que cal que figuri especificat en l'Acord.
2.2.3 En la justificació de les accions
El compte justificatiu de les accions té dos components: la justificació tècnica de la realització efectiva de les accions i la justificació de les despeses vinculades.
La justificació tècnica es realitzarà per fases:
Al final de la fase de preparació i capacitació, l'entitat ha de fer una petita memòria valorativa de les accions realitzades i adjuntar tots tres productes propis d'aquesta fase:
a) Pla d'execució dels acords de col·laboració signats amb els socis.
b) Certificats de capacitació lingüística de les persones participants.
c) Fulls d'itinerari professional de les persones participants.
En presentar la justificació tècnica d'aquesta primera fase, s'obre la possibilitat de sol·licitar el pagament intermedi del 30% de l'import atorgat.
Al final de la fase de pràctiques professionals no remunerades en països de la Unió Europea, l'entitat responsable ha de fer una petita memòria resum i acompanyar-la dels informes següents:
a) Valoració de l'estada pel tutor d'acolliment.
b) Valoració de l'estada de cadascun de les persones participants signada per ells.
La justificació econòmica de les accions del Programa s'ha de realitzar de forma global en finalitzar la fase de pràctiques professionals no remunerades en països de la Unió Europea, per mitjà del sistema de justificació simplificada que es descriu en la base 14 de la convocatòria.
a) Condicions d'abast i durada dels projectes.
b) Recursos humans afectats al projecte.
c) Procés de cerca i selecció de les persones participants.
d) Orientació professional i preparació intercultural de les persones participants.
e) Capacitació lingüística de les persones participants.
f) Acords de col·laboració signats amb els socis de mobilitat.
g) Pla d'execució de l'acord de col·laboració.
Aquest apartat tracta punt per punt, en els subapartats de 3.1 a 3.6, la informació que ha de contenir la memòria descriptiva del projecte que acompanyi la sol·licitud, donant pautes i delimitant les opcions de decisió que té l'entitat per a cada concepte.
Els punts 3.7 i 3.8 tracten d'uns productes que es desenvolupen al llarg de la fase de preparació i capacitació.
3.1 Condicions d'inici, d'abast i de durada dels projectes
L'acte que acredita l'inici del projecte és l'acceptació expressa de l'atorgament d'acord amb les condicions que s'estableixen a la base 9.
La data de lliurament d'aquest document a l'Administració no pot ser, en cap cas, posterior al 31 de desembre de 2015.
El període d'execució dels projectes finalitza el 31 de juliol de 2016.
A aquest efecte, el projecte es considera finalitzat quan finalitza l'estada de l'últim flux d'enviament previst, tot i que roman el compromís d'acompanyament per a la inserció durant els 2 mesos posteriors a la finalització de l'estada.
El període per a la presentació del compte de justificació del projecte (justificació tècnica i econòmica) finalitza el 30 de setembre de 2016.
Cada entitat pot presentar un únic projecte, que ha de tenir en compte les recomanacions següents:
a) Pot presentar més d'un flux d'enviament a l'exterior.
b) Ha de presentar com a mínim un acord de col·laboració amb una entitat europea que sigui l'entitat d'acolliment de les estades.
c) La durada de les estades pot oscil·lar entre 8 i 16 setmanes.
d) La durada mínima de la formació lingüística en fase de capacitació ha de ser de 60 h.
e) El nombre de persones participants en cada flux pot oscil·lar entre 8 i 12.
f) El nombre de persones participants en un projecte pot oscil·lar entre 8 i 36.
3.2 Recursos humans afectats al projecte
El professional que assumeixi les funcions de direcció ha de tenir experiència prèvia acreditable i valorada, en la direcció de projectes de mobilitat transnacional.
La dedicació al projecte ha de ser, com a mínim, de mitja jornada en la fase de preparació de l'estada i capacitació de persones participants, i d'una quarta part de la jornada al llarg de la fase d'estada de les persones participants als països de la Unió Europea.
El director o directora del projecte n'assumeix la responsabilitat global, i és l'interlocutor directe amb l'Administració en tot moment.
3.2.2 Personal tècnic de coordinació
Una persona tècnica de coordinació com a mímim, a mitja jornada, durant l'execució de tot el projecte.
Les persones participants tenen dret a tenir de manera ininterrompuda al llarg de tot el projecte un tutor de referència que ha de ser el tutor del projecte, tot i que la seva dedicació i rol varia d'una fase a l'altre del projecte.
Per la seva banda, cada tutor de projecte pot assumir com a màxim la tutoria de 12 de les persones participants.
En la fase de preparació de l'estada i capacitació de les persones participants, es requereix del tutor una dedicació a temps complet.
En aquesta fase, el paper d'aquest tutor és clau, no només per a les funcions genèriques d'atenció a les persones participants i la resolució de tots els dubtes i incerteses que puguin tenir, sinó per la funció d'orientador en la definició de l'itinerari professional de cada participant.
Amb la signatura de l'itinerari professional, la persona participant adquireix el compromís d'executar les actuacions pactades i l'assoliment dels objectius, i el tutor deixa constància de la feina d'orientació i acompanyament realitzada durant aqueta fase.
En la fase d'aprenentatge pràctic durant l'estada en un país de la Unió Europea, el tutor del projecte ha de dedicar un mínim del 25% de la jornada, tot i que queda obligat a continuar essent el referent del projecte de les persones participants, i a acompanyar-les en la sortida i el retorn del país europeu, amb una estada màxima de 3 dies en cada ocasió, inicialment per facilitar el contacte i la coneixença entre les persones participants i el tutor d'acolliment, i per verificar que es compleixen les condicions acordades per a l'estada, i al finalitzar l'estada per facilitar l'organització del retorn i per fer la recopilació de tota la informació necessària i suficient per a l'avaluació de l'actuació.
La necessitat de qualsevol altre desplaçament durant l'estada ha de ser fonamentada i ha de ser expressament autoritzat el viatge amb una estada màxima de 5 dies amb càrrec al projecte.
Durant l'estada, les persones participants han de tenir un tutor d'acolliment que inicialment ha de ser proveït per l'entitat d'acolliment i ser originari, o tingui o haver tingut llarga residència en el país de l'estada.
Es considera possible que el mateix tutor del projecte pugui complir aquests requisits; en aquest cas podria assumir també aquest rol.
Si es dóna el cas, cal que s'especifiqui aquesta consideració en una de les clàusules de l'acord de col·laboració amb el soci europeu.
El tutor d'acolliment serà la persona de referència per a les persones participants al llarg de la seva estada de pràctiques al país de la Unió Europea.
Ha d'atendre i resoldre tant les incidències derivades de la quotidianitat de la vida al país de destinació, com les que puguin sorgir de la relació amb l'empresa on es realitzin l'aprenentatge pràctic, verificant que es segueix el pla d'aprenentatge que figuri en el pla d'execució de l'estada.
Així mateix, s'ha de responsabilitzar de l'organització de les activitats formatives o pedagògiques complementàries que figurin en el pla d'execució de l'acord de col·laboració, i de les persones participants.
El tutor d'acolliment s'ha de coordinar amb el tutor i l'entitat responsable del projecte en els termes que s'especifiqui en el pla d'execució de l'acord de col·laboració.
3.3 Procés de cerca i selecció de les persones participants
Les persones beneficiàries o persones participants han de ser majors d'edat i menors de 30 anys inscrites al Sistema Nacional de Garantia Juvenil i inscrites també com a demandants d'ocupació no ocupats al Servei d'Ocupació de Catalunya, amb estudis d'especialització de grau mitjà o superior abandonats prematurament, o acabats però sense experiència laboral en l'àmbit de l'especialitat.
Per a la selecció dels participants, entre els que formen el col·lectiu descrit, es poden aplicar els criteris addicionals següents:
a) La motivació per construir un projecte professional sòlid, dins els sectors professionals i d'ocupacions que s'ofereixin en el projecte per a la realització de les pràctiques laborals sense remuneració.
b) L'homogeneïtat del col·lectiu que formi cada flux, pel que fa a la capacitat lingüística en la llengua a utilitzar en les pràctiques laborals no remunerades.
L'objectiu de la selecció és identificar qui podrà, amb un suport adient i a partir del nivell de motivació individual, aprofitar la seva participació en el Programa per a la integració en el món de l'ocupació, ja sigui directament o reprenent una formació inacabada o de millora i especialització en el sector de l'aprenentatge pràctic.
El projecte haurà d'incorporar la descripció de la metodologia i els recursos que l'entitat promotora proposa per a la selecció dels participants.
L'entitat pot definir el nombre i perfil genèric dels candidats i l'oficina de treball que es designi amb aquest objectiu, i derivarà els candidats al procés de selecció de la forma que acordi amb l'entitat.
Les persones participants seleccionades signaran un document de compromís respecte al seguiment integral del Programa TLN Mobilicat.
En qualsevol cas, cal acreditar mitjançant una resolució el registre dels participants al Sistema Nacional de Garantia Juvenil.
3.4 Preparació i orientació professional dels participants
Les actuacions d'orientació i informació que han de confluir en el disseny de l'itinerari professional per a cada participant s'emmarquen en les línies següents:
En aquestes sessions, l'entitat acull les persones participants en el Programa TLN Mobilicat, les informa de quins són els objectius a assolir, i els dóna a conèixer les fases del projecte i el compromís que hauran d'adquirir.
S'informarà també dels sectors professionals en què es desenvoluparan les pràctiques, amb informació sobre les diferents àrees de treball de les empreses, perfils professionals que hi treballen, responsabilitats que exerceixen, tasques que desenvolupen, projeccions de futur professional des dels diferents llocs de treball, etc., per tal que coneguin l'entorn laboral del sector i les expectatives laborals que pot oferir a curt o mitjà termini.
3.4.2 Sessions de preparació intercultural
En aquestes sessions es facilitarà als participants informació sobre les característiques socials, laborals i culturals del país d'acolliment.
L'objectiu és ajudar-los a preparar amb antelació el possible "xoc cultural" i a reflexionar sobre la seva pròpia cultura en relació amb la cultura del país de destinació.
3.4.3 Sessions individuals d'orientació
a) Avaluació de manera individualitzada de cada participant.
Anàlisi del seu perfil formatiu i/o laboral, de la seva situació personal, i de les seves mancances i motivacions perquè identifiqui i desenvolupi els seus recursos i competències.
Orientació eficaç en la definició del seu projecte professional.
b) Actuacions d'assessorament i/o informació de l'oferta formativa i/o professional (ajustant-se a cada perfil), en què es treballarà l'orientació del procés personal de formació i orientació de la vida professional, d'acord amb les fortaleses i motivacions per encarar el present i el futur, les preferències professionals i el coneixement general del món laboral, entre altres aspectes.
Capacitar el participant en la presa de decisions respecte de la trajectòria educativa i/o professional que vol emprendre i comprometre's, garantint que ho faci amb el màxim coneixement de les alternatives existents.
c) Definició del full d'itinerari professional individual i personal, dins del projecte, i signatura del compromís de seguiment per part del participant.
Signatura del document de compromís d'execució del full d'itinerari professional pactat tant per part del tutor o de la tutora com per part de la persona participant.
Les accions de capacitació lingüística són les úniques que en el marc d'aquest Programa i convocatòria és permès de subcontractar.
Cal partir de la identificació del nivell lingüístic dels participants per definir els objectius de l'aprenentatge.
El projecte ha de definir aquests objectius, garantint com a mínim l'assoliment d'un nivell de coneixement que permeti la comprensió d'indicacions senzilles i una comunicació verbal bàsica que doni resposta a situacions quotidianes.
El mínim d'hores per dedicar a la capacitació lingüística és de 60, però l'increment d'aquest nombre d'hores per l'entitat, tant en la fase de preparació i capacitació, com al llarg de l'estada, és a criteri de la valoració dels projectes amb ponderació més alta.
Aquesta formació ha de ser impartida per professionals acreditats i ha de poder ser certificada, especificant hores i contingut.
3.6 Acords de col·laboració signats amb els socis europeus
Els acords de col·laboració correctament signats entre les entitats beneficiàries i els socis europeus han d'acompanyar el projecte i la sol·licitud de subvenció.
El contingut mínim de l'acord ha de fer referència als conceptes següents:
a) La identitat de tots dos socis.
b) Període de l'estada de pràctiques: cal tenir en compte que, amb caràcter general, l'horari de pràctiques ha de ser de 30 a 35 hores setmanals, de dilluns a divendres i en jornada diürna.
Quan per raons específiques del sector, o bé l'empresa de pràctiques hagi de canviar aquests paràmetres, cal justificar-ho per escrit davant la Subdirecció General d'Autoritzacions Inicial de Treball.
c) Descripció dels socis d'acolliment.
d) Breu descripció del projecte.
e) Col·lectiu de persones beneficiàries.
g) Les responsabilitats del soci de l'enviament.
h) Les responsabilitats del soci d'acolliment.
Els sectors productius i les ocupacions o perfils en què l'entitat estrangera es compromet a facilitar un entorn de pràctiques.
El nombre de places que es compromet a oferir per a cada sector i ocupació o perfil professional.
El país on es duran a terme les pràctiques.
Les característiques generals de l'habitatge que s'ofereix.
Característiques de la formació lingüística addicional que s'oferirà, si escau.
Característiques de la tutoria d'acolliment que s'ofereix.
3.7 Pla d'execució dels acords de col·laboració signats amb els socis
Cal recordar que l'acord de col·laboració, que figura com a requisit imprescindible per a l'elegibilitat del projecte, ha d'haver especificat els sectors professionals i les ocupacions/ perfils professionals en els quals el soci europeu pot garantir llocs per a la realització de les pràctiques no remunerades.
A l'acord inicial no es considera imprescindible identificar les empreses on els participants realitzaran les pràctiques, però en el pla d'execució és un element imprescindible, que haurà de respectar els sectors, les ocupacions i el nombre de places indicats en l'acord inicial, sempre que aquesta informació tingui rellevància en el procés de selecció dels participants.
Per a cada empresa que aculli participants en pràctiques, el pla d'execució ha d'incloure:
a) Calendari i horari de les pràctiques (amb caràcter general de 30 h a 35 h/setmana, de dilluns a divendres, en horari diürn).
c) Tutor dins l'empresa: identitat de la persona i descripció del seu paper.
d) Com es reconeixeran i valoraran els objectius assolits pels participants.
El pla d'execució ha d'incloure:
a) Identitat del mentor del país d'acolliment.
b) Descripció del seu paper, tant en la fase de preparació de l'acolliment (exemples: en la comunicació a l'empresa/empreses dels perfils i les necessitats dels participants per a la preparació del pla d'aprenentatge, en la preparació de material informatiu pràctic per a l'estada dels participants...), com durant l'estada de pràctiques en un país de la Unió Europea (exemples: en la forma de la coordinació amb les empreses i l'acompanyament dels participants en relació amb les pràctiques, en com es preveu la gestió dels riscos o conflictes que poden presentar-se, en el paper en la gestió del programa cultural/lingüístic que acompanyi les pràctiques...).
c) Descripció de les característiques de la col·laboració que necessàriament ha d'existir entre el mentor de l'entitat d'enviament i el de la d'acolliment al país europeu: tot i que el mentor de l'entitat beneficiària és un tutor permanent al llarg de tot el projecte i sempre ha d'estar disponible per a la resolució de dubtes i incidències, el seu paper pot ser més o menys actiu durant l'estada a l'estranger en funció del paper que assumeixi el mentor del país d'acolliment.
Pel que fa al compliment del sistema de seguiment per mitjà d'indicadors, el pla d'execució ha d'incloure el sistema de recopilació d'informació i dades per part de l'entitat beneficiària per donar resposta a les exigències que estableix aquesta Ordre, en compliment dels requisits legals del Fons Social Europeu i de la iniciativa per a l'Ocupació Juvenil.
Pel que fa al Programa cultural/ lingüístic complementari al pla d'aprenentatge per mitjà de les pràctiques, el pla d'execució ha d'incloure, tant el pla d'activitats (descripció de les activitats culturals i de les condicions i calendari en què es realitzaran), com el pla de millora lingüística (descripció de l'activitat de capacitació: durada, sistema i contingut).
3.7.6 Allotjament i manutenció dels participants
Pel que fa a l'allotjament i la manutenció dels participants, el pla d'execució ha d'incloure informació sobre l'habitatge previst, que, en qualsevol cas ha de ser assequible i digne, i ha de garantir el respecte als principis d'igualtat i d'accessibilitat segons característiques especials (si hi són)
L'objectiu primari del full d'itinerari professional és optimitzar l'impacte del Programa TLN Mobilicat en la persona participant, però també el d'ajudar-lo a concretar objectius professionals coherents amb l'aprenentatge, amb el seu perfil i amb els seus interessos.
Les accions que han de confluir en la formalització del full d'Itinerari professional són:
L'actuació que ha d'iniciar el disseny del full de l'itinerari professional és una entrevista personal que permeti l'avaluació d'interessos, expectatives i potencialitats de cada participant: s'ha d'analitzar el perfil formatiu i/o laboral, la situació personal, i s'han d'identificar capacitats, mancances i motivacions i ajustar les expectatives.
Informació sobre el Programa TLN Mobilicat: objectius a assolir, fases del projecte i sectors professionals en què es desenvoluparan les pràctiques.
Informació sobre les diferents àrees de treball de les empreses, perfils professionals que hi treballen, responsabilitats que exerceixen, tasques que desenvolupen, projeccions de futur professional des dels diferents llocs de treball, etc., per tal que coneguin l'entorn laboral del sector i les expectatives laborals que pot oferir a curt o mitjà termini.
3.8.3 Sessions de preparació intercultural
Informació sobre les característiques socials, laborals i culturals del país d'acolliment, per ajudar el participant a preparar el possible "xoc cultural".
3.8.4 Sessions individuals d'orientació
a) Avaluació individualitzada de cada participant, analitzant el perfil formatiu i/o laboral, la seva situació personal, les seves mancances i motivacions.
b) Actuacions d'assessorament i/o informació de l'oferta formativa i/o professional (ajustant-se a cada perfil), en què s'ha de treballar l'orientació de la vida professional, en base a les fortaleses i motivacions per encarar el present i el futur, les preferències professionals i el coneixement general del món laboral, entre altres aspectes.
En definitiva, el full d'itinerari professional ha d'identificar:
Les característiques del perfil professional i acadèmic del participant.
Les seves expectatives professionals i ocupacionals.
Les característiques de les accions de capacitació i aprenentatge en què ha participat en el marc del Programa TLN Mobilicat.
Les característiques del pla d'aprenentatge previst per a l'estada.
Les recomanacions sobre les iniciatives per emprendre posteriorment.
Indicacions per al seguiment i control de la fase d'estada
4.1 Verificació de la realització efectiva de l'aprenentatge pràctic
El participant ha de disposar, des de l'inici, del pla d'aprenentatge previst per a ell, per tal de conèixer a l'avançada quin ha de ser el seu rol a l'empresa i quines les expectatives reals del seu aprenentatge.
Tot i que dins l'empresa els participants tindran el tutor que designi la mateixa empresa, el tutor d'acolliment haurà de verificar, de la forma que estimi més adient segons cada cas, que l'aprenentatge es realitza d'acord als termes previstos.
Qualsevol incidència que no pugui ser fàcilment reconduïda pel mateix tutor, ha de ser comunicada al director i al tutor del projecte, que han d'emprendre les mesures correctores adients per solucionar el cas.
El tutor d'acolliment, directament o per mitjà de l'empresa, ha de garantir que els participants signin diàriament el full d'assistència a les pràctiques seguint el document normalitzat disponible a Canal Empresa; també les ha de signar ell com a garant de l'autenticitat i n'ha de ser dipositari en tant que no els traslladi a l'entitat responsable del projecte.
4.2 Certificat emès per l'empresa de pràctiques
L'empresa ha de certificar les pràctiques realitzades en el moment de la seva finalització i haurà de constar com a mínim la següent informació:
a) El nom i cognoms de la persona participant.
c) Caldrà fer constar que el participant ha realitzat un període de pràctiques en el marc del Programa TLN Mobilicat.
d) El nom i el logotip de l'empresa d'acolliment.
e) Un resum de les competències adquirides i de les tasques desenvolupades durant les pràctiques.
f) Les dates d'inici i de finalització del període de pràctiques.
Si és possible cal indicar també el nombre total d'hores de pràctiques realitzades.
g) Signatura del certificat per part de la persona designada per l'empresa per a signar aquest document.
4.3 Informe de les activitats formatives o pedagògiques realitzades
Al final de l'estada, el tutor d'acolliment ha de lliurar al tutor del projecte els fulls d'assistència, i realitzar i entregar un informe sobre el desenvolupament de les activitats efectivament realitzades, indicant-ne les característiques i resultats.
En el cas d'activitats formatives en matèria lingüística, cal indicar també l'entitat que la ha impartit, les hores, el contingut de la formació i els participants que l'han rebut.
4.4 Valoració final de l'aprofitament de l'estada de cadascun dels participants
El tutor del projecte ha d'elaborar un informe individual per a cada participant sobre l'aprofitament de l'estada, segons el document normalitzat disponible a Canal Empresa, mitjançant la informació que aportin l'empresa i el tutor d'acolliment sobre l'aprenentatge pràctic en el lloc de treball, i sobre la participació i els resultats obtinguts en les activitats formatives i pedagògiques complementàries.
4.5 Valoració final de l'estada per part de cada participant
El tutor del projecte, en arribar al país on s'hagi realitzat l'estada per organitzar el procés de retorn, ha de demanar a cadascun dels participants una valoració personal signada sobre l'aprenentatge i la rendibilitat que aquesta fase del Programa TLN Mobilicat ha tingut per a ell segons el document normalitzat disponible a Canal Empresa.
En relació a les despeses de personal directiu i tècnic coordinador, quan aquest estigui suportat per personal propi, l'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
El cost/hora es calcularà en funció del cost salarial, la seguretat social a càrrec de l'empresa i les hores anuals segons conveni.
Es considerarà cost salarial el salari base brut que inclou les pagues extraordinàries, més els complements salarials que es trobin fixats en el conveni col·lectiu o en el contracte de la persona treballadora (llevat de les hores extraordinàries i els pagaments per beneficis).
Les despeses indirectes vinculades a les actuacions de direcció i coordinació transversal del projecte es justifiquen mitjançant un tant fix calculat sobre les despeses directes de personal correctament justificades d'aquesta mateixa actuació.
S'accepta la imputació de pagaments en efectiu per un import màxim de 2.500,00 euros (IVA inclòs) respecte el total de subvenció correctament justificat.
Els xecs al portador són considerats pagaments en efectiu.